आयरिश गणराज्य
आयरिश गणराज्य(आयरिश: Poblacht na hÉireann or Saorstát Éireann) एक क्रांतिकारी राज्य था जिसने जनवरी 1919 में यूनाइटेड किंगडम से अपनी स्वतंत्रता की घोषणा की। इस गणराज्य ने आयरलैंड के पूरे द्वीप की भूमि पर संप्रभुता का दावा किया, लेकिन 1920 तक इसका कार्यात्मक नियंत्रण आयरलैंड के 32 काउंटियों में से केवल 21 तक सीमित था, तथा ब्रिटिश सशस्त्र बल, उत्तर-पूर्व आयरलैंड के अधिकांश क्षेत्रों के साथ कॉर्क, डबलिन और अन्य प्रमुख शहरों पर पकड़ बनाए रखा। ग्रामीण क्षेत्रों में आयरिश गणराज्य सबसे मजबूत था, और यह अपने सैन्य बलों के माध्यम से उन शहरी क्षेत्रों में आबादी को प्रभावित करने में सक्षम था जिनपर इसका सीधा नियंत्रण नहीं था। इसकी उत्पत्ति 1916 के ईस्टर राइजिंग से हुई, जब आयरिश गणतंत्रवादी विद्रोहियों ने डबलिन के प्रमुख स्थानों पर कब्ज़ा कर लिया और ब्रिटेन से स्वतंत्र एक आयरिश गणराज्य की घोषणा कर दी थी। उस विद्रोह को कुचल दिया गया था, लेकिन बचे लोगों ने एक पुनर्गठित सिन फ़ेन पार्टी के तहत एकजुट होकर गणराज्य की मांग के लिए प्रचार करने लगे। इस पार्टी ने 1918 के आयरिश आम चुनावों में बड़े पैमाने पर निर्विरोध सीटों से जीतकर स्पष्ट बहुमत प्राप्त किया और 21 जनवरी 1919 को डबलिन में आयरलैंड के पहले दाएल (विधायिका) का गठन किया। गंराज्यवादियों ने तब अपनी सरकार, अदालत प्रणाली और एक पुलिस बल की स्थापना की। उसी समय, क्रन्तिकारी आयरिश स्वयंसेवक बल, जो दाएल के नियंत्रण में आगये थे, आयरिश रिपब्लिकन आर्मी के रूप में जाने जाने लगे और उन्होंने ब्रिटिश सेना बलों के खिलाफ आयरिश स्वतंत्रता युद्ध छेड़ दिया। स्वतंत्रता युद्ध 6 दिसंबर 1921 को हस्ताक्षरित एंग्लो-आयरिश संधि के साथ समाप्त हुआ। जिसे 7 जनवरी 1922 को दाएल द्वारा अनुमोदित किया गया। संधि की शर्तों के तहत एक अनंतिम सरकार की स्थापना की गई थी, लेकिन आयरिश गणराज्य 6 दिसंबर 1922 तक नाममात्र के लिए अस्तित्व में रहा, जब आयरलैंड द्वीप के 32 काउंटियों में से 26 आयरिश मुक्त राज्य नामक एक स्व-शासित ब्रिटिश डोमिनियन बन गया। आयरलैंड अधिनियम, 1920 के तहत सरकार द्वारा द्वीप विभाजित कर उत्तरी आयरलैंड के, संघवादी बहुमत वाले उन ६ काउंटियों को दक्षिण से अलग कर दिया गया ताकि वहाँ पर संघवादी बहुमत को बनाये रखा जा सके, वहां की जनता ने संधि के तहत अपने अधिकार का इस्तेमाल कर मुक्त राज्य से बाहर रहकर यूनाइटेड किंगडम में ही रहना स्वीकार किया।